  Виталий Пронин 300 пала Ижын улӥсьёс люкаськылӥзы Правительстволэн юртэз азе.Ужрад сӥземын вал машина питран улын бырем 30 аресъем Сюмбель Коробейниковалы. Люкаськемъёс вазиськизы полициын ужасьёслы но вылӥ кивалтӥсьёслы, та учыръя эскеронэз рос-прос радъяны курыса.Кӧшкемыт учыр тупаз вал 19-тӥ мае Ижысь огаз бадӟым ульчаын. 19 час котырын, сюресэз выжыса, вамышъяз Сюмбель Коробейникова. Егит нылкышно секытэн вал - сюлэм улаз жугиськиз 4 толэзьем нуны. «Зебраетӥ» вамышъясь мурт азьын дугдӥз кык машина. Таос вискысь радын ширтӥсь «Пежо» дугдыны ик ӧз малпа - нылкышно туп кадь машина бордысь палдӥз.«Со машина кӧшкемыт ӝоглыкен мынӥз. Нылкышнолэн туфлиез ог 30 метре лобиз, очкиез - мукет пала, сюрес дурысь бордюр вылэ адями йырыныз шуккиськиз», гожтэ Интернет форуме авариез адӟем мурт.Иномаркалэн руль сьӧраз пукиз 19 аресъем пияш. Адӟисьёс верамъя, со сюрес дурысь нылмурт доры ӧз дырты - телефонэз борды кырмиськиз. Вераськон куспаз «сӧсыртэм» «Пежозэ» эскериз - таизлэн капотэз но паньгаз, лобовоез но зол тэшказ.Шуккиськем нылкышнолы юрттыны дыртӥзы мукет водительёс. «Скорой» но, полиция но ӝог вуизы. Озьы ке но нылкышноез утьыны ӧз быгатэ - авария бере 4 час ортчыса, со больницаын кулӥз.Ижын улӥсьёс, кӧшкемыт учырез адӟемъёс урмизы мукет муген. Адямиез лёгам муртэ полицие ӧз нуэ. Аварие вуиз пияшлэн бубиз. Кӧня ке улыса, «Пежоезлэн» руль сьӧраз пуксьыса, шӧртчи водитель дораз бертӥз.Малы? Шат уг луы вал сое экспертизае нуыны, машиназэ штрафстоянкае келяны? Бырем нылкышнолэн эшъёсыз но ӵыжы-выжыосыз ӧз ыштӥське. Уго Сюмбельлэн кылиз 2 аресъем пиез, аслыз пырон инты уг шедьты картэз.Тодмо луиз мукетыз но: адямиез лёгась пияш - вуоно юрист. Дышетске нырысетӥ курсын. Но Даниил Петрясовлэн туж кужмоесь-быгатӥсесь ӵыжы-выжыосыз. Бубиз азьвыл чиновник, али - ужбергатӥсь.Йыруж лэсьтэмез сярысь янгыш карыса, Петрясовлы пумит уголовной уж ӝутӥзы, 9 нунал ортчыса гинэ. Ижысь Первомай ёросысь суд следовательёслэсь куронзэс - эскерон мынон вакытлы водителез сизое келян пумысен вазиськонзэс - ӧз быдэсты. Судья чаклаз: пияш та дырозь законэз тӥяллямын ӧвӧл, авария бере ас мылкыдызъя экспертизае ветлӥз - юэмзэ но наркотикъёсын кушласькемзэ татын ӧз шараялэ. Эшшо ик пияш янгышезлэсь но уг танӥськы.Та учыр пумысен Интернетын вераськонъёс уг чалмо. Огполаз отчы гожтӥз йыруж лэсьтэм Даниил Петрясов но - Сюмбельлэсь ӵыжы-выжыоссэ простить карыны куриз. Но соосыз таӵе кылъёслы уг оско - пияш интые, пе, гожъяло психологъёсыз но адвокатъёсыз.- Авария бере кык нунал ортчыса, жингыръяз Петрясовлэн бубиз. Ӵектӥз ватӥськонлы уксё. Милемлы номыр кулэ ӧвӧл шуи, - вераз Сюмбельлэн картэз Денис Коробейников. - Йыртэмась законъя кыл кутытэмын медло.Калыклэсь бугырскемзэ адӟыса, югдурез утёнъя министр Александр Первухин оскытӥз: уголовной ужез эскеронлэсь мынэмзэ ачиз чаклалоз. Нош митинге люкаськисьёслэн куронзы одӥг: Петрясовлэсь кылзэ мед юалозы законъя.Елена Скворцова. Теги: Иж Полиция  